Vrou sterf ná gebruik van insekdoder in huis | Netwerk24
Deur Susan Cilliers 23 Junie 2021 21:06
Familie en vriende van Martie van der Westhuizen is geskok nadat sy Maandag onverwags dood is nadat sy vermoedelik gasse van 'n insekdoder ingeasem het.
Willie en Martie van der Westhuizen. Foto: Verskaf
Martie (59) se man, Willie, is ook deur die gasse oorval en sterk nog in 'n hospitaal in Potchefstroom aan. Willie (59) boer met soja, mielies en skape op die plaas Klippan sowat 20 km buite Koster in Noordwes. Die gasse het die egpaar in hul plaashuis oorval.
Die Van der Westhuizen-familie het Dinsdag in 'n verklaring gesê daar is nie nou meer besonderhede beskikbaar oor wat presies gebeur het nie.
"Martie was 'n aktiewe en betrokke lid van die gemeenskap en het baie mense se lewe aangeraak. Sy sal beslis in baie kringe gemis word."
Lt.kol. Amanda Funani, polisiewoordvoerder in Noordwes, sê die polisie doen 'n geregtelike doodsondersoek. Volgens haar het die Van der Westhuizens Vrydag insekdoder (vir die beheer van plae) in hul huis toegedien. Dis nie seker hoe hulle dit gedoen het en watter soort gif hulle gebruik het nie.
"Hulle was die naweek weg en het Sondag teruggekeer. Die huis se vensters was toe," sê Funani.
Willie en Martie van der Westhuizen en van hul familielede. Foto: Verskaf
Volgens haar het Willie duiselig en baie moeg gevoel toe hy Maandagoggend wakker word. Hy kon Martie nie wakker kry nie. "Hy het hul predikant gebel. Die predikant is na die plaas en 'n ambulans is ontbied, maar sy is op die toneel dood verklaar."
Ds. Danie Booyens, predikant van die Gereformeerde Gemeente in Koster, sê hy wil uit respek vir die familie en omdat die polisie die gebeure nog ondersoek, nie kommentaar lewer nie.
Fred Volker van die onderneming Pest Control Professionals in Potchefstroom sê hoewel hy hom nie kan uitlaat oor wat presies skeefgeloop het in die Van der Westhuizens se geval nie, is plaagbeheer altyd gevaarlik en moet dit met groot omsigtigheid gedoen word.
"As jy nie seker is hoe dit gedoen moet word nie, kry eerder professionele mense. Lees ook altyd die vervaardiger van die insekdoder se etikette deeglik en volg al die riglyne en voorsorgmaatreëls. Dis uiters belangrik om beskermende klere te dra."
Volker sê mense is soms in die versoeking om self plaagbeheer toe te pas. "'n Mens moet egter weet wat jy doen, en onder meer watter plaagdoder en hoeveel in 'n bepaalde ruimte gebruik moet word."
Martie word ook oorleef deur vier kinders, vier skoonkinders en vyf kleinkinders. "Haar skoonkinders was soos haar eie," sê haar familie in die verklaring.